Нало Заур и вагъуэ
Мы гъэм бадзэуэгъуэм и 7-м къызэралъхурэ илъэс 85-рэ ирокъу КъБР-м и цIыхубэ тхакIуэ Нало Заур. КъБР-м и Правительствэм и деж къыщызэрагъэпэщащ Нало Заур и фэеплъыр хъумэнымрэ абы и щIэныгъэ, литературэ щIэиныр зыхуей хуэгъэзэнымкIэ гуп щхьэхуэ.
КъБР-м и Правительствэм и УнафэщIым и къуэдзэ Портэ Галинэ зи пашэ гупым хэтщ республикэм егъэджэныгъэмрэ щIэныгъэмкIэ и министр Семэн Пщыкъан, ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ министр Къумахуэ Мухьэдин, БизнесымкIэ Къэбэрдей-Балъкъэр институтым и ректор Хъурей Феликс, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, Гуманитар къэхутэныгъэхэмкIэ Къэбэрдей-Балъкъэр щIэныгъэ институтым и лэжьакIуэхэу Гъут Iэдэм, ТIымыжь Хьэмыщэ, нэгъуэщIхэри.
Гупым и япэ зэхуэсым унафэ щащIащ Нало Заур и фэеплъ пшыхьыр мы гъэм и жэпуэгъуэ мазэм ирагъэкIуэкIыну, апхуэдэу абы ирихьэлIэу зэхашэнущ тхакIуэ, щIэныгъэлI цIэрыIуэм хуэгъэпса конференц. Абы къищынэмыщIауэ, Налом и фэеплъ еджэныгъэхэр илъэсищ къэс зэ ирагъэкIуэкIыну къыхалъхьащ.
Нало Заур къызэралъхурэ илъэс 85-рэ щрикъу махуэм, республикэм и «1 КъБР» телерадиокомпанием тхакIуэ цIэрыIуэм теухуа документальнэ фильм къитынущ, «Адыгэ псалъэ» газетым и къыдэкIыгъуэ щхьэхуэ триухуэнущ.
ДызыхуэкIуэ илъэсищым къриубыдэу зэфIагъэкIын хуейуэ къалэн пыухыкIахэр зыхуагъэувыжащ гупым хэтхэм. Апхуэдэу 2014 гъэм тхакIуэр щыпсэуа, Горькэм и цIэр зезыхьэ уэрамым тет унэ №15-м фэеплъ пхъэбгъу фIадзэнущ, Заур къыщалъхуа Хьэтуей жылэм абы и бюст къыщызэIуахынущ 2015 гъэм ирихьэлIэу. 2014 — 2016 гъэхэм «Эльбрус» тхылъ тедзапIэм къыдигъэкIынущ Налом и тхыгъэ къыхэхахэр зэрыт томищыр. Гуманитар къэхутэныгъэхэмкIэ Къэбэрдей-Балъкъэр институтым игъэхьэзырынущ абы и щIэныгъэ лэжьыгъэ къыхэхахэр щызэхуэхьэсыжа, томитI хъу къыдэкIыгъуэр. Сабийхэм папщIэ игъэхьэзырауэ щыта «Щэнгъасэр» къыдэкIыжынущ, абы и гъусэу дунейм къытехьэнущ а тхылъым и 2-нэ Iыхьэр. А псом къищынэмыщIауэ, я мурадщ, иджыри къэс щIэджыкIакIуэхэм ямылъэгъуауэ, Нало Заур и IэдакъэщIэкI нэхъыфIхэр урысыбзэкIэ зэдзэкIауэ зэрыт тхылъ 2015 гъэм ирихьэлIэу дунейм къытрагъэхьэну.
Гупым хэтхэр тепсэлъыхьащ Нало Заур и цIэр Налшык къалэ, Хьэтуей, Анзорей жылэхэм я уэрамхэм ящыщхэм яфIэщыным, апхуэдэуи тхакIуэм и фэеплъ гъэувыным.
Тхьэхущынэ Ланэ.
